रेड लाइट एरिया में कोई रिटायरमेंट प्लान नहीं होता। कहीं ये बेकार औरतें बोझ न बन जाएं इसलिए इनके साथ अमानवीय काम होते हैं। रत्ना के ऊपर सोते वक़्त किसी ने एसिड की बोतल उड़ेल दी। छह-सात महीने अस्पताल में गुज़ारने के बाद कोई और ठिकाना नहीं मिला तो वापस उसी दलदल में पहुंच गयी ज़िन्दगी बचाने की उम्मीद लिए। दिमागी हालात भी बदतर होते जा रहे थे। लिहाज़ा बाकी बेकार औरतों जैसे उसे भी नए धंधे पर लगा दिया गया। अब सुबह आठ बजे गाड़ी स्टेशन पर छोड़ जाती है और रात में दस बजे ले जाती है। दिन भर स्टेशन में कहीं पड़ी रहती है और लोग तरस खा कर दो, पांच, दस, जितना तरस जेब पर भारी न पड़े, उतना दे देते हैं। दिन भर के कलेक्शन में सत्तर फ़ीसदी हिस्सा मालिक ले लेता है। लेकिन ज़िन्दगी बची है, इस बात से खुश हो जाती है रत्ना।